钦定古今图书集成/明伦汇编/交谊典/第069卷 > 春秋四传 > 《盟宿》
## 钦定古今图书集成/明伦汇编/交谊典/第069卷 > 春秋四传 > 《盟宿》

《春秋》，九月，及宋人盟于宿。

〈大全〉此《参盟》之始。

《公羊传》：“孰及之？内之微者也。”

〈注〉微者，谓士也。微者，盟例，时不能专，故责略之。〈疏〉《春秋》之例，“若尊者之盟，则大信时，小信月，不信日

见其责也。若其微者，不问信与不信，皆书时以略之。

《糓梁传》“及者何？内卑者也。宋人”，外卑者也。卑者之盟
不日。

《胡传》：内称及外称人，皆微者，其地以国，宿亦与焉。微
者，盟会不志于《春秋》，此其志者，有宿国之君也。凡书
盟者恶之。或曰：“《周官》有司盟掌盟载之法，诅祝作其
词，玉府共其器，戎右役其事，大史藏其约。”苏公亦曰：
“出此三物，以诅尔斯。”夫盟以结信，出于人情，先王犹
不禁也，而谓凡书盟者恶之，可乎？曰：盟以结信，非先
王所欲而不禁，逮德下衰，欲禁之而不克也。《春秋》之
时，会而歃血，其载果掌于司盟，犹不以为善也，又况
私相要誓，慢鬼神，犯刑政，以成倾危之习哉？今鲁既
及仪父，宋人盟矣，寻自叛之信安在乎？故知凡书“盟”
者，恶之也。

〈大全〉朱子曰：“盟诅毕竟非君子之所为，故曰：‘君子屡盟，乱是用长’。将欲变之，非去盟崇信，俗不可得而善也。”